SL Uradni list Evropske unije C 64/51

Tožba, vložena 27. decembra 2007 – Republika Bolgarija proti Komisiji Evropskih skupnosti

(Zadeva T-500/07)

(2008/C 64/83)

Jezik postopka: bolgarščina

Stranki

Tožeča stranka: Republika Bolgarija (zastopniki: Anani Ananiev, Daniela Drambozova in Elina Petranova)

Tožena stranka: Komisija Evropskih skupnosti

Predlogi tožeče stranke

— Za nično naj se na podlagi člena 230 ES razglasi Odločba Komisije C(2007)5256 konč. z dne 26. oktobra 2007 o nacionalnem načrtu razdelitve pravic za leto 2007, ki se nanaša na dodeljevanje pravic do emisije toplogrednih plinov, ki ga je Bolgarija priglasila v skladu z Direktivo 2003/87/ES Evropskega parlamenta in Sveta; ali

— za delno nično naj se na podlagi člena 230 ES razglasi Odločba Komisije C(2007)5256 konč. z dne 26. oktobra 2007 o nacionalnem načrtu razdelitve pravic za leto 2007, ki se nanaša na dodeljevanje pravic do emisije toplogrednih plinov, ki ga je Bolgarija priglasila v skladu z Direktivo 2003/87/ES Evropskega parlamenta in Sveta, v delu, v katerem določa skupno količino pravic za dodelitev;

— Komisiji Evropskih skupnosti naj se naloži plačilo stroškov.

Tožbeni razlogi in bistvene trditve

Tožeča stranka meni, da je treba izpodbijano Odločbo Komisije C(2007)5256 konč. z dne 26. oktobra 2007 o nacionalnem načrtu razdelitve pravic za leto 2007, ki se nanaša na dodeljevanje pravic do emisije toplogrednih plinov, razglasiti za v celoti ali delno nično zaradi naslednjih razlogov:

Bistvena kršitev postopka

Komisija je bolgarski nacionalni načrt razdelitve pravic zavrnila, ne da bi dovolj obrazložila svojo ugotovitev, da omenjeni načrt ne ustreza merilom 1, 2, 3 in 10 iz Priloge III k Direktivi 2003/87/ES (1), kar predstavlja kršitev člena 253 ES.

Izpodbijana odločba Komisije je bila sprejeta po izteku roka, določenega v členu 9(3) Direktive 2003/87/ES.

Komisija pred sprejetjem odločbe Bolgariji ni dala možnosti ugovora zoper presojo nacionalnega načrta razdelitve pravic, opravljeno na podlagi najnovejše različice modela PRIMES, s čimer je kršila načelo kontradiktornosti.

Kršitev Pogodbe ES oziroma katere koli pravne norme, povezane z njenim izvajanjem

Določanje skupne količine pravic do emisije je na podlagi členov 9(1) in (3) in 11(1) Direktive 2003/87/ES v izključni pristojnosti držav članic. Komisija nadzira izvajanje meril iz Priloge III k Direktivi, vendar nima pristojnosti določati skupne količine pravic, ne da bi pri tem upoštevala nacionalne načrte razdelitve pravic, ki jih izdelajo države članice. Komisija je, s tem da je metodologijo, ki jo je uporabljala Bolgarija in je bila skladna z merili iz Priloge III, nadomestila z metodologijo, ki ni ustrezna za ocenjevanje bolgarskega gospodarstva, prekoračila nadzorna pooblastila, ki ji jih podeljuje Direktiva, in tako ravnala v nasprotju z delom meril.

Komisija je opravila presojo bolgarskega nacionalnega načrta razdelitve pravic na podlagi najnovejše različice modela PRIMES, pri čemer je Bolgarija prejela podatke iz tega modela šele po sprejetju izpodbijane odločbe. S tem je Komisija kršila načelo lojalnega sodelovanja.

Pri presojanju nacionalnega načrta razdelitve pravic z uporabo modela PRIMES Komisija ni opravila ustrezne analize bolgarskega nacionalnega načrta razdelitve pravic glede na cilje Direktive 2003/87/ES. Uporaba modela PRIMES za presojanje nacionalnega načrta razdelitve pravic je Komisijo vodila do napačne ugotovitve, da je načrt nezdružljiv z merili 1, 2 in 3 Priloge III k Direktivi. Zavrnitev načrta in 20-odstotno znižanje skupne količine pravic za dodelitev pomeni za bolgarske upravljavce naprav neenak položaj v primerjavi z drugimi upravljavci v gospodarski organizaciji Skupnosti. Komisija je s tem kršila načeli sorazmernosti in enakega obravnavanja.

Z vidika sodbe Sodišča prve stopnje v zadevi T-374/04 je Komisija kršila načeli upravičenega pričakovanja in pravne varnosti, saj pri presoji bolgarskega nacionalnega načrta razdelitve pravic ni upoštevala vseh aktov, ki jih je sprejela v zvezi z Direktivo 2003/87/ES. Načelo upravičenega pričakovanja je bilo kršeno, ker je bila presoja bolgarskega nacionalnega načrta razdelitve pravic opravljena z uporabo modela PRIMES, pri čemer je Bolgarija prejela podatke iz tega modela šele po sprejetju izpodbijane odločbe.

Načelo pravne varnosti je bilo kršeno, ker je Komisija pri presojanju bolgarskega nacionalnega načrta razdelitve pravic uporabila neuradno listino.

Komisija je, s tem da pri presoji skladnosti bolgarskega nacionalnega načrta razdelitve pravic z merili 1, 2 in 3 Priloge III k Direktivi 2003/87/ES ni pozorno in objektivno preučila vseh pomembnih ekonomskih in ekoloških dejavnikov, kršila načelo dobrega upravljanja.

Komisija je pri presojanju bolgarskega nacionalnega načrta razdelitve pravic napačno uporabila zavezujoče akte, ki jih je sprejela v zvezi Direktivo 2003/87/ES, s čimer je kršila merila 1, 2, 3, 4, 6 in 10 Priloge III k Direktivi 2003/87/ES.

(1) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES.